PRÍSPEVOK DO KRONIKY OBCE
 
ZEMIANSKE KOSTOĽANY

ZA ROK 2011

ZAPÍSALA: Mgr. MARIANA PLACHÁ

V ZEMIANSKYCH KOSTOĽANOCH 29. JÚNA 2012
ÚVOD

	Pri spätnom pohľade na uplynulý rok môžeme nadobudnúť dojem, že to bol jeden z tých rokov, ktoré nás ničím neprekvapili, neoslnili. Záleží však na optike, cez ktorú pozeráme a hodnotíme. Inú kvalitu majú udalosti svetového významu, inú celoštátne zmeny a zasa odlišnú naše domáce, obecné či rodinné problémy. A tu už nastávajú odchýlky – nie každý sleduje medzinárodné dianie, nevie nič o vojnách, nepokojoch vo vzdialených krajinách, ďaleko je Afganistan, Sýria, Líbya, Egypt, čo sú súčasné ohniská nepokojov. Poznáme ich nanajvýš ako dovolenkové destinácie, a predsa nepriamo vplývajú aj na politiku u nás. Mnohých nezaujímajú ani problémy Európy, do ktorej patríme a v ktorej robí vrásky na čele popredným predstaviteľom ekonomická nestabilita v čase hospodárskej a finančnej krízy, ďalší osud eura, enormné zadlžovanie niektorých krajín a ich platobná neschopnosť. Sú to všetko málo pochopiteľné a pre veľkú väčšinu obyvateľov aj nezaujímavé témy, pretože sa (aspoň zatiaľ) netýkajú nás.	
	Viac nás vzrušujú aféry a škandály v zdravotníctve, potravinárstve, stúpajúca nezamestnanosť a stagnujúce platy, neustále zmeny v legislatíve a mnoho ďalších tém, o ktorých  sme kedysi nechyrovali a dnes ich denne máme na stole.
	Nosnou udalosťou uplynulého roka na celoštátnej úrovni bolo sčítanie obyvateľov, domov a bytov 2011 a na domácej scéne sme sa zastavili pri oslave 680. výročia prvej písomnej zmienky o našej obci. Okrem týchto najdôležitejších udalostí sme samozrejme prežili všedné dni aj mnoho ojedinelých udalostí, ktoré oslovili len menšiu časť obyvateľov, či vekových kategórií. Odohrávali sa v kultúre, v športe, v našej obecnej pospolitosti, v škole, v kostoloch a na uliciach. Skoro každý si našiel svoju oblasť , kde mohol realizovať a uspokojiť svoje záujmy.
	Jednotlivé kapitoly už tradične obsahujú údaje z riadenia obce a jej hospodárenia s majetkom a finančnými prostriedkami, prosperovanie organizácií pod správou obce, pohyb v oblasti spoločenskej, teda školstve, kultúre, športe, v postavení a životnej úrovni obyvateľstva, starostlivosti o mládež aj starších občanov. Na fotografiách tvoriacich prílohu kroniky možno vidieť zmeny výzoru obce aj aktérov jednotlivých opisovaných udalostí, ktoré dokumentujú široký záber zo života súčasníkov.

POLITICKÉ  UDALOSTI
Sčítanie obyvateľov, domov a bytov 2011
	Na rok 2011 pripadlo pravidelné sčítanie obyvateľov, domov a bytov, ktoré sa vykonáva vždy s 10-ročnou periodicitou. Rozhodujúcim dátumom, ku ktorému sa sčítavali údaje o obyvateľoch, bol 21. máj 2011. Tomuto dňu predchádzali prípravné práce – oboznamovanie obyvateľov vo verejných oznamovacích prostriedkoch a v miestnom rozhlase, doručenie sčítacích hárkov do všetkých domov a bytov spolu s poučením, ako ich treba vypĺňať. Súčasťou tohtoročných hárkov bol aj identifikačný kód pridelený Štatistickým úradom SR každému obyvateľovi, domu a bytu, ktorý sa musel nalepiť na každý odovzdaný hárok. Práve tento fakt sa stal najzávažnejším faktorom, ktorý znemožnil úplnosť a hodnovernosť údajov od obyvateľov. Hoci sčítanie bolo anonymné, mnohí argumentovali, že nalepením číselného kódu sa anonymita poruší a odmietli sčítacie hárky odovzdať.
	Ďalšie výhrady smerovali k obsahu sčítacích hárkov, ich zbytočné zachádzanie do podrobností pri údajoch o obyvateľoch – postavenie v zamestnaní, národnosť a materinský jazyk, náboženstvo. Mnohým obyvateľom museli pri vypĺňaní hárkov pomáhať sčítací komisári, ktorí potom v termíne do 6. júna 2011 vyzbierali sčítacie hárky a odovzdali ich na ďalšie spracovanie. V tomto roku mohli občania využiť aj elektronickú formu sčítania, túto možnosť využilo okolo 7% obyvateľov SR. 
	Sčítanie obyvateľov, domov a bytov prebiehalo v tomto roku aj v ďalších štátoch Európskej únie. Práve z toho dôvodu, že pred sčítaním sa rozšírili neoprávnené fámy o porušení ochrany osobných údajov, bude vyhodnotenie sčítania meškať a vyhlásenie jeho úplných výsledkov Štatistický úrad SR odhaduje až na marec 2014.
	Predbežné výsledky sčítania v našej obci majú zatiaľ  len skratkovitú podobu: počet trvale bývajúcich obyvateľov bol k rozhodujúcemu dňu sčítania 1697, počet trvale bývajúcich a neprítomných 69, v obci prítomných bolo 1659 ľudí, počet obyvateľov sčítaných elektronicky 164. Tento spôsob sčítania využilo asi 10 % našich občanov.

Oslavy
Tradičnou obecnou oslavou je každý rok výročie oslobodenia obce a výročie SNP. Pri oboch príležitostiach sa položia k Pomníku SNP vence a kvety, oslavy organizuje spoločne s obcou Základná organizácia SZPB v Zem. Kostoľanoch.
	66. výročie oslobodenia obce sme si pripomenuli dňa 1. apríla - báseň predniesla Ľubica Gerhátová, zazneli piesne v podaní mužskej speváckej skupiny z klubu dôchodcov a slávnostný prejav prečítala starostka obce Ing. Helena Kovačová. Súčasťou oslavy bolo odovzdanie Ďakovného listu starostke obce za dlhoročnú záslužnú prácu v SZPB od Oblastného výboru SZPB v Prievidzi.
	67. výročie SNP bolo príležitosťou na slávnostné zhromaždenie občanov pred pomníkom s rovnakým scenárom, príhovor predniesol zástupca starostky Ing. Goran Kovač.
	V roku 2011 sme nemohli zabudnúť ani na 680. výročie prvej písomnej zmienky o našej obci. Oslava tohto pre nás významného výročia sa rozložila do dvoch dní – 15. a 16. júla 2011. 
	V piatok 15. júla sme z príležitosti výročia obce slávnostným spôsobom otvorili novú tržnicu v centre obce. Jej výstavba spadala do väčšieho projektu nazvaného Revitalizácia centra obce a začala s finančnou podporou EÚ cez Ministerstvo hospodárstva SR ešte na sklonku roka 2010. (Viď kap. Výstavba a zmeny v obci.)
	Samotný akt otvorenia tržnice prebiehal v slávnostnom duchu, peknom, teplom počasí a za bohatej účasti našich občanov. V otváracom príhovore starostka Ing. Kovačová poďakovala realizátorom projektu Revitalizácia centra obce, podľa ktorého sa vybudovali stánky, kryté pulty, parkovisko pred zdravotným strediskom a za domom služieb, detské ihrisko s preliezkami a ďalšími atrakciami pre deti. Po obradnom prestrihnutí pásky poslancami OZ nasledoval program detí z DFS Domovina s piesňami a tancami a mužská spevácka skupina Borinka z Klubu dôchodcov Zem. Kostoľany. Pre záujemcov, ktorí obsadili všetky lavičky v priestore trhoviska, bolo pripravené občerstvenie zdarma – čapovaná kofola a pivo. Dobrú náladu udržiavala hudobná skupina ANIMA z Bystričian, takže aj po ukončení oficiálnej časti programu účastníci posedávali v družných debatách s priateľmi, aby príjemne využili piatkové popoludnie.
	V sobotu 16. júla 2011 pozvali organizátori osláv – vedenie obce, poslanci aj zamestnanci – občanov našej obce do priestorov renesančného kaštieľa a priľahlého parku, kde mali pripravené rôzne zaujímavosti. Od 14. hodiny vystupovali v parku členovia skupiny historického šermu Bojník z Bojníc najprv pre deti, neskôr sa presunuli na nádvorie kaštieľa, kde pokračovali v dobových kostýmoch ukážky bojov, ale aj tancov z minulosti. Deti mali možnosť si zamaškrtiť  na perníčkoch a povoziť sa na koníku a na koči.
	O 17. hodine sa na nádvorí kaštieľa začali oslavy 680. výročia prvej písomnej zmienky o našej obci príhovorom starostky obce Ing. H. Kovačovej, symbolickým odovzdaním donačných listín o založení obce, pokračovali prehliadkou výstavky fotografií zo života obce v minulosti a výstavky výtvarných prác detí z miestnej ZŠ, ktorá bola tematicky zameraná na život obce v súčasnosti. Nádvorie renesančného kaštieľa  sa postupne zaplnilo našimi obyvateľmi pri vystúpeniach členov skupiny Bojník, ktorí po zotmení predviedli zaujímavú ohňovú show a komu sa chcelo, mohol si zatancovať pri vystúpení hudobnej skupiny Kováčovci. Občerstvenie ponúkala blízka piváreň, takže účastníci prežili pekné odpoludnie a večer v spoločnosti svojich priateľov a spoluobčanov.
	Oficiálnym hosťom – starostovi mesta Žulová a starostke obce Kostoľany pod Tríbečom – sa v sobotu venovali poslanci OZ na čele so starostkou obce. Spoločne navštívili miestny kostol evanjelickej cirkvi augsburského vyznania, kde ich privítala a priestormi chrámu a jeho okolím previedla Mgr. Marta Gašparová, takisto v miestnom rímsko-katolíckom kostole ich očakával správca našej farnosti a miestny kňaz Mgr. Marián Holbay, ktorý podal odborný výklad o histórii kostola a farnosti.

VEREJNO – SPOLOČENSKÝ ŽIVOT
Samospráva
	V roku 2011 obec riadilo obecné zastupiteľstvo a  starostka obce, ktorí vzišli z komunálnych volieb v novembri 2010. V priebehu roka 2011 došlo k nasledovným zmenám: dňa 14. februára 2011 starostka obce Ing. H. Kovačová vymenovala do funkcie zástupcu starostu Ing. Gorana Kovača. Zmenami prešli i ustanovené komisie pri OZ – namiesto komisie pre kultúru, vzdelávanie, šport a sociálne veci vznikli dve komisie – komisia kultúry, vzdelávania a športu a komisia sociálnych vecí a rodinnej politiky. Do všetkých komisií boli doplnení aktivisti z radov občanov, takže konečné obsadenie komisií OZ bolo v roku 2011 nasledovné: Komisia finančná – predseda Alena Vršková, členovia Peter Rybár, Marta Preťová a zamestnankyňa obce Bc. Martina Tonhauzerová.
Komisia stavebná a územného rozvoja obce – predseda Ing. Goran Kovač, členovia Valent Oršula a zamestnankyňa obce Eva Rauová.
Komisia sociálnych vecí a bytovej politiky – predseda Mgr. Iveta Melišková, členovia Ľubica Gerhátová a Alena Milová.
Komisia ekológie, životného prostredia, ochrany verejného poriadku a bezpečnosti – predseda Ing. Marek Rolinec, členovia Vladimír Matejov, Peter Hurtiš a Ing. Martin Mokoš.
Komisia kultúry, vzdelávania a športu – predseda Mgr. Ivana Plachá, členovia Mária Ďurtová, Milan Pleško, Bohdana Pilchová a zamestnankyňa obce Viera Hulíniová.
Komisia pre konflikt záujmov – predseda Ing. Bronislav Bajgar, členovia Mgr. Iveta Melišková, Alena Vršková a Valent Oršula.

Všeobecne záväzné nariadenia (VZN)
	Počas roka 2011 boli prijaté niektoré závažné nariadenia a rozhodnutia:
VZN č. 1/2011 o poskytovaní finančných prostriedkov z rozpočtu obce Zem. Kostoľany. Dokument vymedzuje okruh záujemcov o poskytovanie dotácie na verejnoprospešné služby, postup pri poskytovaní a zúčtovaní týchto prostriedkov.
VZN č. 2/2011, ktorým sa dopĺňa a mení VZN č. 4/2001 o nakladaní a poplatkoch za zber, prepravu a uloženie komunálneho odpadu a drobných stavebných odpadov
VZN č. 3/2011 o prevádzke ZŠ a MŠ pri zníženom počte detí dochádzajúcich do škôl v obci 
VZN č. 4/2011 o povinnosti vypracovať povodňový plán záchranných prác právnickým osobám a fyzickým osobám – podnikateľom na území obce Zem. Kostoľany
VZN č. 5/2011 o postupe a podmienkach pri poskytovaní jednorazovej dávky v hmotnej núdzi, jednorazovej sociálnej pomoci a poskytovaní spoločného stravovania občanom s trvalým pobytom na území obce Zem. Kostoľany. Ide o jednorazovú podporu pri mimoriadnych situáciách v živote jednotlivca a rodiny a postup pri schvaľovaní, výplate a zúčtovaní poskytnutých prostriedkov. Upravuje dotáciu pri donáške stravy na 0,25 eur na 1 obed a príspevok na stravovanie vo výške 0,30 eur na 1 obed.
VZN č. 6/2011, ktorým sa mení VZN č. 1/2008 o výške príspevkov v škole a školských zariadeniach zriadených Obcou Zem. Kostoľany. Stanovuje výšku príspevku pre rodiča pri návšteve stravovacieho zariadenia v MŠ a ZŠ, ako aj príspevok za dieťa navštevujúce MŠ. Takisto určuje výšku poplatkov ako úhrady za stravu pri návšteve cudzích stravníkov a zamestnancov oboch zariadení.
VZN č. 7/2011 o niektorých podmienkach držania psov na území obce
VZN č. 8/2011 Poriadok trhoviska
VZN č. 9/2011 o dani z nehnuteľností na rok 2012 
VZN č. 10/2011 o miestnom poplatku za komunálne odpady a drobné stavebné odpady. Došlo tu k miernemu nárastu spôsobenému zväčša zaokrúhľovaním sumy a k zmene výpočtu poplatku za rodinu s viacerými členmi.
VZN č. 11/2011 o podmienkach prideľovania bytov určených na nájom v bytových domoch postavených s podporou štátu.   
	Z ďalších záväzných noriem schválených obecným zastupiteľstvom hodno spomenúť zmenu Štatútu obce Zem. Kostoľany, Zásady odmeňovania poslancov OZ a členov komisií pri OZ, rozpočet obce a ďalšie úpravy týkajúce sa používania finančných prostriedkov, ktorými disponuje obec.

Rozpočet obce
	Finančné prostriedky obce sa v roku 2011 získali z daňových a nedaňových príjmov, z rôznych príspevkov a poplatkov, ako aj zo štátneho rozpočtu. Na daniach – podielových, z nehnuteľností, miestnych daní a poplatkov – obec vyinkasovala 826 862 eur, na prenájmoch budov a rôznych priestorov 48 640 eur, ďalšie príjmy – administratívne poplatky, odkalisko ENO, predaj majetku a menšie položky, všetko vo výške 186 629 eur, transfery zo štátneho rozpočtu tvorili 718 629 eur. Spolu za rok 2011 prišlo na účet obce 1 780 760 eur.
	Výdavky sa rozčleňujú do niekoľkých kapitol – mzdové a odvodové náležitosti si vyžiadali za rok 2011 celkom 301 732 eur, na energie vyše 80-tisíc eur, na údržbu a nákup materiálu okolo 100-tisíc eur, zabezpečovanie ďalších služieb pre obec, splácanie úverov, vypracovávanie projektovej dokumentácie spolu vyše 190- tisíc eur. Väčšie finančné prostriedky si vyžiadali akcie investičného charakteru – práce na vybudovaní miestnej komunikácie na IBV B. Nemcovej za 205 214 eur, vybudovanie predajných stánkov na novej tržnici za viac ako 120-tisíc eur, rekonštrukcia priestorov v kaštieli stála viac ako 7-tisíc eur a na revitalizáciu centra obce sa vynaložilo 458 360 eur. Celkové výdavky za rok 2011 dosiahli výšku 1 506 006 eur.

Dobrovoľný hasičský zbor (DHZ)
	Po voľbách 2010 sa zmenili aj funkcie v Dobrovoľnom hasičskom zbore (DHZ) – veliteľom sa stal Ing. Martin Mokoš, preventivárom Ing. Marek Rolinec.
	Do osláv 680. výročia prvej písomnej zmienky o našej obci sa zapojil obecný Dobrovoľný hasičský zbor zorganizovaním podujatia športového a hasičského zamerania pod názvom Preteky všestrannosti.
	Dňa 7. mája 2011, teda v sobotu dopoludnia, sa v miestnom parku zišli účastníci – detské hasičské družstvá zo Senice, Púchova, Kanianky a Zem. Kostolian, aby sa zabavili a zmerali sily v tradičných športových aj zábavných disciplínach. Súťažili v streľbe zo vzduchovky, lukostreľbe, hode granátom, golfe, no preukázali šikovnosť aj v poznaní a ovládaní hasičskej techniky alebo pri poskytovaní prvej pomoci zraneným. Najúspešnejším družstvám a najšikovnejším jednotlivcom odovzdala starostka obce Ing. Kovačová ceny, pamätné plakety a drobné darčeky.
	V peknom slnečnom počasí prežili zúčastnené deti aj ich rodičia príjemné a veselé dopoludnie.

Zbor pre občianske záležitosti (ZPOZ)
	Zbor pre občianske záležitosti (ZPOZ) sa aj v tomto roku venoval našim občanom pri rôznych dôležitých udalostiach a výročiach. 
	Okrem jednotlivcov sa v roku 2011 venovali členovia ZPOZ kolektívnym akciám – dňa 28. mája vstúpili za zvukov svadobného pochodu do obradnej miestnosti dvojice oslavujúce výročie založenia manželstva:
55 rokov oslávila dvojica Ľudovít Cmarko s manželkou Gabrielou rodenou Bakovou a Emil Cmarko s manželkou Máriou r. Mikulovou.
50 rokov spoločného života oslávili Milan Karak s manželkou Teréziou r. Camperovou, Jozef Vrška  a Amália r. Ďurtová a Anton Vačko s manželkou  Alžbetou r. Plachou.
45. výročie manželstva si pripomenuli Ľudovít Rusňák s manželkou Máriou r. Jančovičovou.
40. výročie mali Ján Mokoš a Margita r. Hudecová, Jozef Mikula a Mária r. Janikovičová, Peter Plevka a Marta r. Vršanská.
35 rokov spoločného života oslávili Vladimír Sliepka s manželkou Evou r. Kiššovou.  
	K tradičným akciám patrí Pamiatka zosnulých na miestnom cintoríne dňa 1. novembra. Je to vlastne spoločná spomienka na našich zomrelých spoluobčanov, ktorí nás opustili v čase od predchádzajúceho novembra. Na jej organizovaní sa rovnakou mierou podieľajú ZPOZ, rímsko-katolícky kňaz a evanjelická farárka. Spomienkový príhovor starostky obce, pôsobivé piesne a básne v podaní členov ZPOZ spolu s modlitbami oboch kňazov tvoria dôstojný rámec tejto slávnosti venovanej našim spoluobčanom, ktorí nás ostatný rok opustili. 
	Obradná miestnosť sa zaplnila aj 29. júna, keď predstavitelia obce privítali deti – vyprevadili z priestorov MŠ deti, ktoré v septembri nastúpia do 1. ročníka ZŠ a rozlúčili sa aj so žiakmi 9. ročníka ZŠ, ktorí odchádzajú na stredné školy. Pri oboch týchto akciách sprevádzali svoje deti aj rodičia.
	Osobitne boli do obradnej miestnosti 29. 6. pozvané aj deti, ktoré v priebehu školského roka 2010/2011 dosiahli úspechy na úrovni školy, okresu, kraja, ba i v celoštátnom meradle. Pani starostka Ing. Kovačová im okrem poďakovania v mene obce odovzdala aj malé darčeky. Prevzali si ich: Kristína Nechalová 4. roč. - za matematické súťaže, Juraj Pešta 7. r. , Lukáš Matejov 6. r., Lucia Šišmišová 8. r. – geografická olympiáda, Eva Lesáková 4. r., Natália Javornícka2. r. , Oliver Marko 2. r., Lenka Martošová  4. r., Barbora Milová 7. r., Tomáš Sládok 5. r., Roman Mojžiš 9. r.,  Dávid Šurkala 9. r., Igor Hudec 6. r., Lenka  Semaníková 5. r., Bianka Tkáčiková 5. r., Nikola Vačková 5. r., Natália Rieglová 5. r., Matúš Ďuračka 5. r. , Naďa Borisová 5. r. – všetci za výtvarné súťaže a projekty, Ema Hartmannová 5. r., Boris Stankovský 5. r. – za prácu v ZPOZ, Monika Nižňanská 7. r., Dominika Benková 7. r., Mária Pohorelcová 7. r., Katarína Mrtviková 8. r.,  Ľubica Oršulová 9. r., Michaela Sabová 9. r., Vanda Vačková 9. r., Kristína Kmeťová 9. r. – za výsledky v malom futbale, Ivan Stankovský 5. r. – za olympiády, prednesy a prácu v ZPOZ.       

Politické strany
	Činnosť politických strán  a ich základných organizácií v našej obci je taká nepatrná, že mnohí občania by ani nevedeli povedať, aké strany u nás pôsobia. Od uplynulého roka sa ich počet nezmenil, takže základnú organizáciu má strana KDH s predsedom V. Matejovom, ĽS – HZDS s predsedom V. Belákom, KSS s predsedom P. Papánkom, SMER- SD s predsedom V. Oršulom. Nie sú postavené na masovom základe, ich členstvo je málo početné. 
Spoločenské organizácie
	Oveľa širší záber majú u nás rôzne organizácie, spolky a združenia na spoločenskom, nie politickom základe. Združujú vyšší počet členov, aj ich aktivity sú zreteľné v obci medzi spoluobčanmi.
Jednota dôchodcov Slovenska (JDS)
	Najvýraznejšie aktivity medzi svojimi členmi pripravuje Jednota dôchodcov na Slovensku (JDS). V tomto roku oslávil Klub dôchodcov Zem. Kostoľany, pod novým názvom ho budeme poznať ako Denné centrum Zem. Kostoľany, už 20 rokov od svojho založenia. Hoci to bola od začiatku skupina občanov v seniorskom veku, ktorá vyvíjala aktivity len pre svojich členov, postupne sa vypracovala na organizáciu s výrazným počtom členov a rozsiahlou činnosťou predovšetkým sledujúcou uspokojenie záujmov svojich členov. Za posledné roky sa čoraz viac dostávajú do povedomia obce a jej obyvateľov organizovaním alebo spoluorganizovaním rôznych akcií.
	Dňa 22. októbra 2011 si pripomenuli slávnostným zhromaždením 20. výročie založenia Klubu dôchodcov v Zem. Kostoľanoch a súčasne aj 10. výročie trvania JSD v Zem. Kostoľanoch. Na stretnutí previedla celým dvadsaťročím účinkovania KD v našej obci jeho dlhoročná predsedníčka pani Terézia Karaková. Zhromaždení prítomní členovia a hostia sa dozvedeli mená zakladajúcich členov, najaktívnejších funkcionárov, vydarené roky rozvoja a zvyšovania významu organizácie, vymenovala aj najvydarenejšie a obľúbené akcie, výlety, oslavy. Nezabudla poďakovať všetkým, ktorí sa na doterajšej histórii osobne podieľali a osobitne starostke obce Ing. Kovačovej a poslancom OZ. S pozdravným príhovorom potom vystúpila starostka obce aj ďalší hostia, nasledoval program detí zo základnej školy, Domoviny, členov domáceho klubu aj hostí z Bystričian.
	Vo veľmi príjemnej atmosfére sa veselo zabavili a dokázali, že vyšší vek im neubral z aktivít a životného elánu.
	Miestna JDS má 113  členov a vedie ju 10-členný výbor s predsedníčkou Teréziou Karakovou. Vo výbore sú ďalej Anna Puchartová, Filoména Ševcová, Marta Hancková, Anna Eichlerová, Ján Šesták, Jozef Ďurta, Terézia Blahová, Emília Semániková, Valéria Oršulová. V revíznej komisii pracujú Ján Šuňal, Agneša Plachá a Oľga Ševcová. Výbor v tomto zložení pracuje od výročnej členskej schôdze dňa 20. februára 2011.
	V roku 2011 pre svojich členov pripravili množstvo zaujímavých akcií: všetci členovia sa stretávajú pravidelne na oslavách MDŽ, Dňa matiek, Dňa otcov, zabavili sa spoločne na spoločenskom plese v januári a Annabále v júli. Zábavný charakter majú aj výlety do prírody na spoločné letné opekanie na chate dvakrát do roka a takisto návšteva spriatelených klubov dôchodcov v Bystričanoch a Šuranoch. Tento rok sa navyše vybrali na folklórne slávnosti do Detvy. (Ostatné akcie viď kap. Kultúra)
Telovýchovná jednota Slovan Zem. Kostoľany
	V januári 2011 sa konala výročná členská schôdza TJ Slovan, ktorej výsledkom boli podstatné zmeny vo vedení organizácie. Doterajší členovia výboru TJ sa vzdali svojich funkcií a do nového výboru boli zvolení: za predsedu Vladimír Duda, tajomníkom sa stal Marián Rybár, členovia Jozef Perniš, Marián Hancko, Miroslav Páleník, František Maslonka.
	V roku 2011 pracoval predovšetkým futbalový oddiel, ktorý poslal do súťaží družstvá mladších a starších žiakov a mužstvo dospelých. Už aj v ročníku 2010/2011 bol rovnaký stav, keď zo súťaží odhlásila TJ Slovan svoje družstvo dorastu a neobsadzuje ich ani v ďalšom ročníku. V tomto ročníku nás však prekvapilo obsadenie netradičných súťaží vo futbale – najprv všetkým priaznivcom futbalu urobili radosť dievčatá – členky TJ Slovan aj žiačky ZŠ Zem. Kostoľany a po nich sa majstrami Slovenska stali hráči TJ Slovan  v plážovom futbale, ktorý doteraz ani neobsadzovali. (Viď kap.Šport)
Slovenský zväz zdravotne postihnutých (SZZP)
	Ďalšia miestna organizácia, ktorá vyvíja aktívnu činnosť pre svojich členov aj pre verejnosť, je Slovenský zväz zdravotne postihnutých (SZZP). Okrem našich zdravotne postihnutých obyvateľov združuje členov s podobným osudom aj zo susedných obcí, Kamenca p. Vt.,  Bystričian, Oslian, Čerenian. V roku 2011 pre svojich členov pripravili viacero príťažlivých akcií – zájazdy do Turčianskych Teplíc a Martina, tam navštívili skanzen slovenskej dediny, videli hrad Červený Kameň a každý rok sa pobavia na vinobraní, tento rok boli v Pezinku. Dvakrát sa pozreli na pamätihodnosti v Poľsku.
	Vedomosti preukázali pri vedomostnom kvíze organizovanom každoročne spoločne s JDS v Zem. Kostoľanoch. Okrem týchto podujatí organizovaných pre všetkých sa venujú pri návštevách individuálne svojim chorým členom, postihnuté deti nevynímajúc a takisto osobitne sa stretnú pri vianočnom posedení. ZO SZZP má pridelenú miestnosť na prácu výboru v renesančnom kaštieli, pred ktorým vysadili kvety a zeleň, ktorú vlastnými silami zveľaďujú.  
Slovenský zväz protifašistických bojovníkov (SZPB)
	Slovenský zväz protifašistických bojovníkov (SZPB) má aj v našej obci už dlhoročnú tradíciu. Hoci členstvo sa už od skončenia 2. svetovej vojny úplne vymenilo, základná idea organizácie je stále prítomná – neustále pripomínať príslušníkom mladej generácie opodstatnenosť boja proti fašistickému a inému zlu, podporovať spravodlivý boj za slobodu kdekoľvek vo svete. Tejto tradícii ostávajú verní aj členovia našej miestnej organizácie, o činnosti ktorých sa presviedčame aj na stránkach zväzovej tlače, kam prispievajú a informujú o svojich aktivitách. Okrem už spomínaných osláv výročia SNP a oslobodenia našej obce sa zúčastnili v roku 2011 dvoch zájazdov na pamätné miesta - na Jankov vŕšok a do Bratislavy na Slavín, tam ešte štyria členovia boli účastníkmi celoštátnych osláv 66. výročia oslobodenia územia SR. 
	ZO SZPB V Zem. Kostoľanoch má 42 členov a od októbrovej výročnej schôdze ju vedie výbor ktorého predsedníčkou je Anna Komaneková, podpredsedom Pavel Bobok, tajomníčka Anna Oršulová, pokladníčkou Eva Boboková a členmi Alena Vršková, Oľga Mrtviková, Terézia Blahová, Rudolf Hudec, Ľudmila Kotianová.
Menšie spolky a združenia
	Okrem tých najpočetnejších organizácií sú združení  záujemcovia aj v menej početných spolkoch s rozmanitou náplňou činnosti – miestny klub kynológov, krížovkársky krúžok, letecko – modelársky krúžok.
	Mládež má možnosť nasmerovať svoje aktivity aj do iných obcí a miest, na činnosti, ktoré sa u nás nepropagujú a nie sú rozbehnuté.	

HOSPODÁRSKE POMERY, OBCHOD A SLUŽBY
Priemysel
	V posledných rokoch si všetci úplne hmatateľne uvedomujeme, ako sa veľmi rýchlo mení život okolo nás – naše okolie, ľudia, budovy. Úplný prevrat zaznamenalo tradičné a vžité, desiatkami rokov zakorenené nazeranie na hospodárske otázky, na smerovanie jednotlivých závodov a podnikov, ich riadenie, prosperovanie, ba aj krach a zatváranie prevádzok, na ktoré sme neboli doteraz nikdy zvyknutí. Zmenila sa štruktúra týchto výrobných jednotiek, so zmenou vlastníckych vzťahov prišla aj častejšia výmena zamestnancov, z ktorých mnohí ostávajú krátko na to, aby si vytvorili k svojej práci náležitý vzťah, často odchádzajú za lepším platom a podmienkami do iných zamestnaní. 
Slovenské elektrárne, a.s.,  Elektráreň Nováky Zem. Kostoľany
	Veľký pohyb zamestnancov sa v ostatných rokoch udial predovšetkým v závode, ktorý býval pre našu obec ťažiskovým – v Slovenských elektrárňach, a.s., Elektrárni Nováky (SE ENO) v Zem. Kostoľanoch. Po zmene vlastníckych pomerov, keď rozhodovanie v podniku prebral taliansky ENEL, došlo k rapídnemu znižovaniu výroby elektriny, teplom  zásobujú okolité závody a mestá. Hlavným motívom pre takéto konanie majiteľov je vysoká nákladovosť výroby elektriny na báze spaľovania hnedého uhlia, ktoré dodávajú Hornonitrianske bane Prievidza. Slovenské elektrárne sa  teraz orientujú najmä na výrobu elektriny z jadra, a tak sa naša elektráreň ocitla mimo zorného poľa záujmu predstaviteľov nášho hospodárskeho a politického života.
	V rámci inovačného procesu a v snahe o ekologickejšiu výrobu siahli v ENO k novému vykurovaciemu médiu – okrem tradičného hnedého uhlia sa chystajú spaľovať aj drevnú štiepku. Tento spôsob výroby tepla sa už na Slovensku ujal v niektorých menších teplárňach a spaľovniach, v SE - ENO  sa ešte len začínajú prvé pokusy so spaľovaním biomasy, čo má byť prínos Slovenska k nariadeniu EÚ o zvýšení podielu energie vyrobenej z tzv. obnoviteľných zdrojov. Počíta sa pritom aj so znížením neželaných elementov pri vypúšťaní odpadov do vzduchu – s menším objemom emisií CO₂  a minimalizovaní hodnoty síry v ovzduší. Predpokladá sa aj zníženie nákladov na výrobu elektrickej energie a v druhom rade s posilnením poľnohospodárstva a lesného hospodárstva, keďže drevná štiepka sa má vyrábať z rýchlorastúcich drevín a ďalšieho drevného odpadu z drevárskeho priemyslu.
	Pred niekoľkými rokmi zaviedol tento podnik peknú tradíciu – zorganizoval z príležitosti Medzinárodného dňa detí vo svojich závodoch Open Plant – Otvorenú elektráreň. V tomto roku sa konal dňa 4. júna 2012 a mal o niečo sviatočnejší nádych, pretože okrem zaužívaných atrakcií ponúkol prítomným aj dojazd 1. etapy medzinárodných  cyklistických pretekov Okolo Slovenska s následným dekorovaním víťazov. 
	Zhromaždené deti a ich rodičia si v tomto mimoriadne peknom a teplom sobotňajšom dni mohli vybrať z rozličných atrakcií – deti najviac využili bohatú ponuku hier a zábavných podujatí, skákací hrad a auto, maľovanie na tváre, preťahovanie lanom, hádzanie loptičiek. Programom prítomných sprevádzal moderátor Alexander Štefuca a deťom aj ich rodičom zaspievala naša malá spoluobčianka Laura Belicová a spevák z televíznej súťaže Superstar Robo Šimko.
	Najväčšou atrakciou pre všetkých však bol dojazd 1. etapy cyklistických pretekov Okolo Slovenska, ktoré mali medzinárodné obsadenie. Jej štart bol v Novákoch a po 150 kilometroch prebehlo 120 pretekárov cieľom, ktorý bol na štátnej ceste oproti ihrisku TJ, na ktorom sa konalo celé podujatie. Víťazov – talianskeho, ruského a srbského pretekára – dekorovali spoločne poprední predstavitelia podniku ENEL a ENO, ako aj primátor Novák a starostka Zem. Kostolian.
	Dosť vysoký počet záujemcov z radov dospelých aj detí využilo ponúknutú možnosť v rámci Otvorenej elektrárne prezrieť si vybrané priestory závodu ENO. Na ihrisku TJ Zem. Kostoľany okrem rôznych podujatí ponúkali prítomným aj bohaté občerstvenie, pre deti zdarma.
Pórobetón, XELLA Slovensko, s.r.o.        
	V katastrálnom území našej obce pracuje už niekoľko desaťročí závod, ktorý vyrába stavebné materiály – spočiatku na báze odpadového popolčeka z ENO, patril pod Ľahké stavebné hmoty Pórobetón, neskôr spracovávali aj iné materiály a vyrábali aj iné výrobky, nielen stavebné kocky a tvárnice. Dnes nájdeme značku YPOR alebo Porfix, čo sú nástupnícke závody, nielen na Slovensku, ale aj v zahraničí. I keď ide skôr o sezónny tovar, pretože najväčší odbyt má v letných mesiacoch, zamestnanosť si tento podnik udržiava stabilnú už viac rokov za sebou.
Vojenský útvar
	Trošku bokom od obce, ale v jej katastrálnom území, leží  Vojenský útvar 1056, kde pracujú muži aj ženy z našej obce v stabilnom počte. Pretože ide o podnik patriaci pod Ministerstvo obrany SR, vzťahujú sa na nich osobitné predpisy a nároky. Známa je predovšetkým činnosť chemikov, ktorí vo svojich priestoroch školia odborníkov z členských štátov NATO a propagujú tým aj našu obec.
Ďalšie drobné prevádzky
	V obci je ešte niekoľko drobných prevádzok a dielní, ktoré zamestnávajú menší počet pracovníkov. BRUJOMA, s.r.o., vyrába obuv, no dielňa pracuje nepravidelne, len na základe objednávok. Vtedy si najíma pracovníkov, väčšinou ženy. Na Ulici domovina je niekoľko spoločností zaoberajúcich sa kovovýrobou – MEDUR, s.r.o., METABAU, s.r.o., OPTIMETALL, s.r.o., OPTIMETAL AIRTECH, s.r.o. Drevené palety vyrába spoločnosť OREPA – VLASTNÍK Štefan Svitok. Zabehnutou firmou zaoberajúcou sa stavebnými prácami je VYSTA, s. r.o. na Krátkej ulici.
	Jediným poľnohospodárskym podnikom, ktorý obrába ornú pôdu v obci a jej okolí, je ZIHEKU – AGRI , s.r.o.
Obchod a služby
	V počte a sortimente predajní nedošlo k podstatným zmenám. Našim občanom aj návštevníkom, či obcou prechádzajúcim záujemcom sú k dispozícii 3 predajne s potravinárskym tovarom na Ul. 4. apríla, nanovo sa zaviedol predaj základných potravín v hornej časti Ulice domovina, ktorej sa tamojší obyvatelia dožadovali niekoľko mesiacov, až rokov.
	Mäso predávajú v predajni na Ulici 4. apríla za obchodom s odevami, predajňa textilu je v hornej časti obce. Tu sídli aj predajňa drogérie, papiera a hračiek, rovnaký sortiment nájdu kupujúci aj na Ul. 4. apríla, v ktorej je aj stávková kancelária, tretia predajňa s rovnakou ponukou tovaru rozšírenou o hračky je v budove zdravotného strediska. Na Ul. 4. apríla nájdeme ešte predajňu kvetov, vencov a dekoračných predmetov, v hornej časti obce chodia nielen naši obyvatelia nakupovať chovateľské a pestovateľské potreby. Vedľa stanice sa nachádza sklad a predajňa PALIMPEX, s.r.o., ktorá slúži záujemcom o nákup uhlia a na Domovine je čerpacia stanica pohonných hmôt slúžiaca motoristom z našej obce aj záujemcom z okolia.
	V ponuke služieb nájdeme najčastejšie reštauračné a pohostinské zariadenia, spolu ich je šesť, čo je na taký počet obyvateľov naozaj úctyhodný počet. Niečo medzi obchodom a službou je zberňa odpadových surovín vedľa železničnej stanice a separovaný odpad zbiera aj firma na Ul. domovina. Kaderníčky pracujú v obci oficiálne dve, ale doma súkromne upravujú vlasy aj ďalšie pracovníčky. Záujemcovia o manikúru a pedikúru nájdu odborné služby v budove zdravotného strediska, tam sídli aj pobočka Slovenskej pošty. Na Ulici Hagaru je UMAKOV – vyrábajú kovové predmety s ozdobnými motívmi. Obyvatelia môžu využívať služby cukrárky, klampiarov a inštalatérov, automechanika, autodopravcu, maséra.
	Určite sú oblasti, ktoré nie sú v ponuke služieb a obchodov obsiahnuté, preto naši občania musia hľadať možnosti aj mimo našej obce. Nie je ich však veľa a základné potreby sú pre nás dostupné na území obce. 

VÝSTAVBA  A ZMENY  V OBCI
	Aj v tomto roku urobila obec veľký kus práce na zmene jej výzoru. Nie sú to len veľké, naozaj markantné stavby, aké sa robia len raz za niekoľko rokov, často ide o malé a nepatrné vylepšenia skryté pred zrakmi verejnosti.
Vybudovanie centra obce
	Najrozsiahlejšou stavbou za rok 2011 bola bezpochyby akcia nazvaná Revitalizácia centra obce, ktorá začala ešte v roku 2010. Projekt zahŕňa pevné plochy určené na parkovanie áut, chodníky a cesty, osvetlenie priestorov, predajné stánky a kryté pultové boxy, sociálne zariadenia. Veľkým ťahákom je detské ihrisko s rôznymi druhmi preliezok, pre spríjemnenie prostredia boli zabudované  vkusné lavičky a malá fontánka v strede tržnice. 
	Samotná príprava stavby začala ešte na sklonku roka 2010 demolačnými prácami a pokračovala výstavbou budov vo februári tohto roka. Prechodne tak majú občania a návštevníci trochu nepohodlné parkovanie svojich motorových vozidiel, keďže doterajšie parkovisko je v rekonštrukcii, a tak sa parkuje v dĺžke celej ulice od zdravotného strediska až po hasičskú zbrojnicu.
	Do pripravených troch stánkov  sa zatiaľ nasťahoval iba novinový stánok s ponukou novín, časopisov a drobných darčekových predmetov. Stánok je umiestnený síce ďalej od hlavnej cesty, ale stáli čitatelia si ho vždy nájdu a odmenou im je skultúrnenie predaja v príjemnom prostredí.
 	Okolie stavieb, parkoviska a detského ihriska je zatrávnené a vysadené drobnou aj vyššou okrasnou zeleňou.
Kamerový systém
	Novovybudovaná tržnica aj ďalšie úseky obce vrátane budovy obecného úradu sú monitorované kamerami, aby sa predišlo vandalským výčinom mládeže. Z rozpočtu obce sa naň vynaložilo viac ako 15 OOO eur.
Osvetlenie prechodov pre chodcov a cintorína
 K oprave vstupov na prechody pribudlo výrazné osvetlenie týchto priestorov, pretože vo večerných hodinách musia byť chodci na prechodoch videní vodičmi motorových vozidiel z oboch strán.
	Podobne bolo v tomto roku inštalované osvetlenie miestneho cintorína a jeho nové označenie všetkých častí.
Oprava miestností v kaštieli
	K oslave výročia obce sa začali práce na rekonštrukcii miestností v renesančnom kaštieli používaných na účely umiestnenia výstavky predmetov z minulosti. Z dôvodu poškodenej strechy začalo pretekať do týchto miestností, takže sa v nich zvýšila vlhkosť a opadávali omietky. Všetky predmety boli uložené do provizórnych priestorov a stropy, steny aj podlahy boli opravené. K pôvodným trom miestnostiam pribudla štvrtá, a tak budúce múzeum bude umiestnené v celom hornom trakte smerujúcom oknami na hlavnú cestu. 
	Návrh na vnútorné usporiadanie zariadenia a exponátov urobilo Hornonitrianske múzeum Prievidza. Keďže je to iba začiatok väčšej rekonštrukcie a obec si na jej realizáciu  dala žiadosť na poskytnutie dotácie, zatiaľ sa v prácach na zriadení plánovaného múzea nepokračuje.
Ďalšie drobné opravy a údržba
	Pracovníci obce vynakladajú veľké úsilie na to, aby každý jej návštevník, ale v prvom rade obyvatelia, mali dobrý pocit pri pohľade na okolie, v ktorom žijú. Pobyt v upravenom parku, prechádzky po čistých uliciach a chodníkoch, nové centrum obce, mnoho zelene, čisté autobusové zastávky, lavičky, na ktorých si možno oddýchnuť, to všetko už dnes považujeme za samozrejmý štandard a niektoré obce a mestá sa im aj približujú. Tento trend sleduje aj naša obec, ktorá pamätá aj na údržbu zelene v celej obci, pracovníci pravidelne kosia trávniky na verejných priestranstvách, cintorínoch, udržiavajú detské ihriská, opiľujú stromy a kríky, v zimnom období sa starajú o údržbu miestnych komunikácií a chodníkov.	  
Výstavba miestnej komunikácie
	Z hľadiska uspokojenia potrieb časti obyvateľov bola najvýznamnejšia stavba cesty, ktorá slúži obyvateľom na Ul. B. Nemcovej, v rodinnej zástavbe za potokom. Po rokoch čakania sa konečne môžu k svojim domom dostať po pekne upravenej ceste s asfaltovým povrchom a chodníkoch pokrytých zámkovou dlažbou. Táto nová ulica tak získala veľmi pekný vzhľad a celá štvrť s novými rodinnými domami dostala charakter príjemnej, upravenej ulice.

DOPRAVA A SPOJE
Hromadná doprava
	V železničnej doprave je asi najzaujímavejšia informácia o zmenách, ktoré sa dotýkajú financií. Na jednej strane samotná železničná spoločnosť prechádza prísnym procesom šetrenia, čo sa prejavilo na menšom počte pracovníkov, takže napríklad cestovné lístky sa v okienku predávajú len v určitých hodinách. Šetrenie na každom kroku je viditeľné aj v zdevastovaných priestoroch staničnej budovy a jej vybavení. Na druhej strane môžu cestujúci využívať vyšší komfort v nových, dobre vyzerajúcich vozňoch niektorých súprav. 
	Pre cestujúcu verejnosť je vždy menej príjemnou správou zvyšovanie cestovného. K zmene výšky cestovného došlo v novembri 2011, najviac postihlo cestujúcich na kratších úsekoch, novinkou je aj jeho výpočet. Kým doteraz sa zvyšovalo vždy po niekoľkých kilometroch podľa tarifného pásma, nový systém zavádza zvyšovanie ceny lístkov po každom kilometri. Celkový priemerný nárast cestovného činil skoro 10 %, pričom pri vzdialenosti do 20 km sa zvyšuje viac ako o 30 %, pri väčších vzdialenostiach o menej ako 10 %.
	Železničná spoločnosť Slovensko ponúka aj niektoré zľavy – deti do 6 rokov v sprievode dospelej osoby cestujú zdarma, vo veku do 15 rokov môžu cestovať s 50 % zľavou, takisto žiaci a študenti, dôchodcovia do 70 rokov majú zľavu 40 %, nad 70 rokov za každých 50 km zaplatia 20 centov. Zľavy môžu získať aj ďalšie skupiny – pravidelne cestujúci najmä do zamestnania, hromadné skupiny cestujúcich, cesty ľudí so zdravotným postihnutím.
	Cestovné v autobusoch sa v tomto roku nemenilo a je ešte stále vyššie ako vo vlakoch. Mnoho ľudí využíva dopravu do zamestnania alebo na výlety či nákupy radšej vlastné auto, i keď je takáto doprava najdrahšia. Hlavne do zamestnania sa dopravujú v aute vždy viacerí, aby ich cesta vyšla lacnejšie. Výhodou je doprava priamo do miesta pôsobiska, kým zo železnice či autobusovej zastávky treba ešte niekedy prejsť dlhší úsek cesty.
Cestná doprava
	V roku 2011 sa zmenili aj podmienky na cestných komunikáciách. Národná rada SR schválila novelu zákona o cestnej premávke, ktorá sa dotkne najmä vodičov. Obsahuje napríklad hrozbu vyšších trestov pri nedodržiavaní zásad cestnej premávky – bezpečná vzdialenosť vozidiel pri jazde za sebou, prekročenie rýchlosti v obci, prítomnosť alkoholu. Všetky zmeny sledujú aj ochranu bezpečnosti chodcov a cyklistov. Novela nezabúda na stanovenie sankcií a výšku pokút pri nedodržaní pravidiel zákona o cestnej premávke.

SOCIÁLNE  POMERY
Zmeny zákonov
	Už viac rokov sme svedkami, že sa menia zákony ovplyvňujúce životnú úroveň a sociálne postavenie všetkých vrstiev obyvateľstva. Zvyčajne sa vždy tieto zmeny uvádzajú do života pri výmene vlády po voľbách do najvyššieho zastupiteľského zboru – parlamentu. Okrem toho, že sa pravidelne menia členovia vlády, striedajú sa aj úradníci v štátnych úradoch a prichádzajú noví s vlastnými predstavami aj záujmami. Podľa toho, aký vládny program schváli nová garnitúra, sa my ostatní máme nasledujúce 4 roky riadiť.
	Treba priznať, že sociálna oblasť je jednou z najdôležitejších pre akúkoľvek vládnu zostavu. Spadá do nej starostlivosť štátu o všetky skupiny obyvateľstva – mladých, starých, zdravých, chorých, zamestnaných aj nezamestnaných. Je preto barometrom spokojnosti ľudí s vládou, jej úspechmi, a tým aj náladou ovplyvňujúcou priebeh a výsledky každých volieb, komunálne nevynímajúc.
	Občania, ktorí majú o túto oblasť väčší záujem, alebo sú priamo od sociálnych zákonov a odborov závislí, sledujú každú zmenu, každú novelu zákona a vydané nariadenia, aby sa dozvedeli, ako im pomôžu, no niekedy aj poškodia. V popredí záujmu je starostlivosť štátu o niektoré znevýhodnené skupiny obyvateľov – mladé rodiny s deťmi, dôchodcov, nezamestnaných, ľudí v hmotnej núdzi, zdravotne postihnutých.
	Od 1.januára 2011 sa zmenila sadzba dane z pridanej hodnoty (DPH) z doterajších 19 na 20 %. Toto opatrenie znamenalo síce prínos do štátnej pokladne, na druhej strane sa zvýšili ceny všetkých potravín aj spotrebného tovaru, takže boli rovnako postihnuté všetky skupiny obyvateľstva, najchudobnejšie aj najbohatšie.
	Od januára 2011 sa mení výška nezdaniteľného minima – kým doteraz bol od daní oslobodený príjem 4025,70 eur ročne, v tomto roku nezdaniteľné minimum klesne na 3559,30 eur za rok. V mesačnom vyjadrení je to vlastne zníženie platu o niekoľko eur v závislosti od výšky mzdy, od počtu vyživovaných osôb, či ide o dôchodcu, študenta, živnostníka. Znížilo sa nezdaniteľné minimum aj pri príjme z prenájmu nehnuteľností a úplne sa zrušila čiastka, ktorú si mohli odpočítať od daní sporitelia na dôchodok či už formou životného poistenia, či tzv. II. piliera sporenia v dôchodkových sporiteľniach. 
	Zmeny neobišli ani pravidlá na odvody do poisťovní – do zdravotnej poisťovne sa platia odvody aj zo všetkých príjmov a prenájmov, dividend, cien a výhier a ďalších príjmov vymenovaných v zákone okrem príjmov z práce na dohodu mimo hlavného pracovného pomeru, úrokov z vkladov a honorárov. Zamestnanec platí  do zdravotnej poisťovne 4 % z hrubej mzdy, zamestnávateľ ešte odvedie do zdravotnej poisťovne 10 % z hrubej mzdy, najnižší odvod dobrovoľných platiteľov je 46,06 eur mesačne. 
	Od 1. januára 2011 je minimálna mzda stanovená na 317 eur, čo využívajú mnohí zamestnávatelia, ktorí vyplácajú zamestnancom tento obnos a ďalšie peniaze dostávajú formou doplatku v hotovosti, z ktorého sa neodvádzajú odvody. Zamestnanci neprotestujú, ale sa im to vypomstí napríklad pri výpočte dávok pri práceneschopnosti či pri odchode do dôchodku. Priemerná mzda je 765 eur.
Dôchodky
	Každý rok prichádzajú zmeny aj v oblasti vyplácania dôchodkov. V januári prišlo zvýšenie všetkých dôchodkov o 1,8 % mesačne v dôsledku každoročnej miery valorizácie vypočítanej podľa vývoja inflácie a rastu miezd.
	Predčasní dôchodcovia sa museli v období do konca marca rozhodnúť, či chcú pracovať alebo poberať predčasný dôchodok, pretože sa množili prípady, že dva roky pred dovŕšením dôchodkového veku požiadal pracovník o predčasný dôchodok, a keď mu bol priznaný, zostal pracovník na pôvodnom mieste, pričom poberal aj plat, aj dôchodok. Nové nariadenie ruší súbeh predčasného dôchodku a platu zamestnanca. Môžu naďalej pracovať na dohodu o vykonaní práce alebo dohodu o pracovnej činnosti.
	Vek odchodu do starobného dôchodku sa nezmenil, zostáva 62 rokov. Priemerná výška starobného dôchodku je  362 eur mesačne.
Príspevky a zľavy
	Niektoré skupiny obyvateľstva majú možnosť získať od štátu rôzne príspevky a zľavy. Platia pre osoby s ťažkým zdravotným postihnutím, príspevky na opatrovanie, zľavy pre dôchodcov pri cestovaní, v bankách, dotácie na rekreačné pobyty, rodiny s deťmi využívajú prídavky na deti, materské dávky a dotácie v hmotnej núdzi – na bývanie, deťom na stravu a školské pomôcky, náhradné výživné, študenti aj štipendiá. Za osoby v hmotnej núdzi sa považujú osoby, ktoré sa dostali pod hranicu životného minima, v tomto roku bolo stanovené na 189,93 eur pre dospelú osobu, na ďalšiu osobu v domácnosti 132,42 eur a nezaopatrené dieťa 86,65 eur.
	V našej obci sa poskytujú jednorazové príspevky pri mimoriadne ťažkej situácii osôb vo výške maximálne 100 eur. Pri narodení dieťaťa sa príspevok zvýšil na 180 eur a upravuje sa aj platenie daní z nehnuteľností osobám starším ako 70 rokov. Záujemcom o poberanie stravy vo vybranom zariadení obec pripláca na zakupovanie obedov.
	V roku 2011 dostali potravinovú výpomoc občania, ktorí majú príjem do 300 eur mesačne. Bola to celoštátna akcia a bolo potrebné sa vopred o túto výpomoc prihlásiť. Jednotlivá osoba dostala 20 kg hladkej múky a 20 kg cestovín trojakého druhu. Akcia prebehla dvakrát v roku, prvý raz sa prihlasovali v júni 2011 a potraviny boli vydávané v auguste, druhé kolo výpomoci evidovali v auguste a prebrať si ju mohli v septembri 2011.
Zdravotníctvo
	Celková finančná situácia v štáte nie je dobrá, čoho dôsledkom sú zmeny v zdravotníctve. Našej obce sa netýkajú, pretože počet lekárov sa nemení, ale pacienti musia pri zatváraní oddelení v nemocniciach dochádzať do iných, mnohokrát vzdialenejších zariadení. Znížila sa aj doba hospitalizácie pacienta, takže domov odchádzajú s odporúčaním, ako sa majú doliečovať a prechádzajú do starostlivosti lekárov vo svojich obvodoch. Mnohí osamotení či starí ľudia majú s tým väčšie problémy. 
	Na konci novembra prišlo k nečakaným udalostiam, keď k 30. novembru dali výpovede  stovky lekárov v nemocniciach s požiadavkou, aby sa zmenili pomery v zdravotníctve a zvýšili platy lekárov. Pacienti boli zneistení, či budú ošetrení pri náhlych alebo aj plánovaných ťažkostiach a zdravotníckych výkonoch. Problémy si nakoniec vyriešili samotní zdravotníci aj vláda, k zásadným škodám na ujme zdravia pacientov u nás nedošlo.
Životná úroveň
	Obyvatelia našej obce sa zaraďujú výškou životnej úrovne medzi ostatné obce s porovnateľným počtom obyvateľov. Náš život závisí od pomerov v štáte, jeho prosperity. Aj keď sa pomery dosť zmenili, hlavne v oblasti zamestnanosti, v úplnej chudobe alebo bez strechy nad hlavou nežije v obci nikto. Prirodzeným úbytkom obyvateľov sa uvoľňujú domy aj byty, ich majitelia sa tak striedajú, ale máme aj niekoľko neobývaných, pretože mladí ľudia zväčša nedisponujú takými príjmami, aby si mohli tieto byty zakúpiť, hoci ich ceny v dôsledku vyššej ponuky a nižšieho dopytu išli nadol. 
	K 1. decembru 2011 sa museli z bývalej ubytovne ENO vysťahovať rodiny, ktoré tu boli ubytované a ich pobyt bol ohraničený na dobu určitú. Išlo o rodiny s malými deťmi, ktoré mali problém nájsť si zodpovedajúce ubytovanie v obci, preto sa niektoré rozptýlili do okolitých sídiel. K ukončeniu ich pobytu a výzve na vysťahovanie došlo na základe závad na elektroinštalácii v budove a jej plánovanej prestavbe na sociálne byty.
	V obci bol k 31. 12. 2011 počet obyvateľov 1674, z toho 809 mužov a 865 žien. Za rok 2011 pribudlo 12 novonarodených detí, za ten istý čas zomrelo spolu s občanmi z domova dôchodcov 24 ľudí, všetci vo vyššom veku.

KULTÚRA
	Na plnosti a pestrosti kultúrneho života našich obyvateľov sa podieľa viac činiteľov. v prvom rade je to samotný dom kultúry a jeho vedúca V. Hulíniová, ktorá je aj členkou komisie pre kultúru pri OZ, a tak koordinuje tie zložky, čo sa podieľajú na plánovaní a organizovaní podujatí pre obec a jej občanov. Spolupracuje pri tom so spoločenskými organizáciami, so školami, cirkvami aj s vedením obce a poslancami OZ. Z tejto účinnej spolupráce vyšlo niekoľko pozoruhodných a zaznamenania hodných akcií, ktoré zostali v pamäti občanov. Všetky sú spoločenského a zábavného charakteru a zoradené sú chronologicky podľa času uskutočnenia.
Plesy
	Celý január aj február bol určený žartom, hrám, zábavám a tancu. Mladí, tancachtiví ľudia mali možnosť stretnúť sa a zabaviť na obecnom plese, ktorý sa uskutočnil v poslednú januárovú sobotu 29. januára 2011 v dome kultúry. Jeho význam zvýšila i skutočnosť, že to bol jubilejný, už XV. ročník. Spestrili ho tanečníci z Tanečnej školy V. Nedeljakovej z Prievidze a hudobná skupina Experti. Ďalšie plesy a zábavné podujatia v DK si už organizovali skupiny – dôchodcovia, vojenský útvar, škola.
Fašiangy
	Vyvrcholením fašiangového obdobia býva dvojdňová veselosť zavŕšená pochovávaním basy. Tohtoročné fašiangy vyšli na dni 4. a 5. marca. V piatok 4. 3. sme mohli vidieť a stretnúť fašiangovníkov na uliciach, v závodoch, obchodoch, na úradoch a školách, v sobotu 5. 3. sa takisto rozbehli za sprievodu harmoniky a ozembuchu krojovaní tanečníci po obci a vykrúcali dievčatá i ženy v domácnostiach.
	Pred domom kultúry a priamo v ňom zatiaľ prebiehala horúčkovitá práca na príprave domácich špecialít na tradičnej zabíjačke. Šikovní chlapi aj ženy vyrábali klobásky, varili kapustu, ženy z denného centra dôchodcov priniesli nasmažené šišky a fašiangová zábava mohla začať. Otvorenie fašiangových tradícií s príchodom a tancom fašiangovníkov zažili všetci, ktorí prišli do domu kultúry o 13. hodine, vtedy začínal aj predaj a ochutnávka fašiangových a zabíjačkových špecialít. Večer o 19. hod. začala fašiangová zábava, správnu veselú atmosféru navodilo vystúpenie starších členov DFS Domovina, ktorí zaspievali, zatancovali a roztočili ženy i mužov do neformálnej fašiangovej veselice. O polnoci fašiangovníci s nárekom odprevadili basu na odpočinok počas pôstnych dní a tancovalo sa do neskorých nočných hodín. Keďže počas dňa nás potešilo príjemné počasie, o záujemcov nebola núdza a sála bola plná.
Krížovkársky turnaj
	Dňa 3. apríla 2011 sa v DK SNP uskutočnil už 36. ročník Turnaja energetikov v riešení krížoviek a hádaniek. K doterajším dvom kategóriám v riešení krížoviek sa pridala ďalšia, v ktorej súťažili len občania Zem. Kostolian. Spomedzi 46 súťažiacich si vecné ceny odniesli v každej kategórii desiati s najlepším umiestnením. Prvé miesta obsadili – v krížovkách kategórie A Emília Rigdová z Popradu, kategórii B Peter Samec zo Žiliny, v hádankách kat. A zvíťazil Ivan Rias z Košíc, kat. B Ivan Pastucha z Ružomberka. Z piatich domácich súťažiacich si najlepšie počínal Roman Bajgar. 1. cenu z kvízu si odniesol Ivan Rias.
Krajská prehliadka detských folklórnych súborov
	V sobotu 30. apríla sa náš dom kultúry stal miestom stretnutia členov detských folklórnych súborov z Trenčianskeho kraja. Organizátormi boli Regionálne kultúrne centrum (RKC) Prievidza, Trenčiansky samosprávny kraj (TSK) a Dom kultúry SNP Zem. Kostoľany. V scénickom spracovaní detských hier, tancov a piesní sa postupne predstavili kolektívy: DFS Malý Vtáčnik Prievidza v programe Bubáča, DFS Kornička Trenčín s pásmom Veselie, DFS Bystrinka z Považskej Bystrice ukázal tanečný obrázok Na záhumní, DFS Štvorlístok z Trenčianskej Turnej predstavil svadobné zvyky Vácka idééé, DFS Iskerka z Brezovej pod Bradlom programové vystúpenie Na pani tetku, DFS Dúbravček Plevník – Drienové program Ide vláčik ši – ši – ši, DFS Fialka Partizánske predviedol vystúpenie Šuster, drž sa svojho kopyta. Na celoslovenské kolo postúpil DFS Malý Vtáčnik z Prievidze a DFS Kornička Trenčín.
Stavanie mája
	Sobotňajší program pokračoval už v domácej réžii, keď sa o 17. hod. zišli mladí muži – pracovníci obce a členovia TJ Slovan Zem. Kostoľany – aby vztýčili na parkovisku pri dome kultúry pekne vyzdobený máj. Pretože sa zhoršilo počasie, prišli ťažké mraky a začalo pršať, neveľký počet divákov sa presunul do kinosály, kde deti z DFS Domovina predviedli pripravený program jarných piesní a tancov. Nechýbalo tradičné občerstvenie s načapovaným pivom.
Deň matiek
	Dňa 8. mája 2011 sme oslávili Deň matiek. Sviatok aj jeho oslava má vždy ustálenú podobu – do obradnej miestnosti ZPOZ boli pozvané mnohodetné matky, ktoré vychovali viac ako 4 deti. Starostka obce im poďakovala za výchovu ich detí, zazneli ďalšie príhovory, básne, piesne a všetky zúčastnené matky prešli do domu kultúry, kde oslava Dňa matiek pokračovala vystúpeniami detí z MŠ a ZŠ, DFS Domovina, divadelného krúžku z MŠ a ZŠ, mužov z klubu dôchodcov v pestrej kytici darovanej z lásky matkám a starým matkám.
XOANA
	Každý rok sa pred verejnosťou v obci prezentuje aj tanečná zložka Súkromnej základnej umeleckej školy (SZUŠ) XOANA z Prievidze, ktorá má otvorené tanečné skupiny aj v našej obci, v DK SNP. Vyučovací rok 2010/2011 zavŕšili absolventi veľkým tanečným programom dňa 20. mája 2011, v ktorom sa predstavili všetky vekové skupiny v rôznych choreografiách a tanečných štýloch. Zaujali prítomné obecenstvo nielen tancom, ale aj  rytmickým, živým pohybom a nápaditými kostýmami. Zahanbiť sa nedali ani odrastenejšie účastníčky prehliadky – dospelé dievčatá a ženy, ktoré našli záľubu v orientálnych tancoch. Pre spestrenie programu a prezentáciu vyspelých tancov vystúpili aj tanečnice z Prievidze s pôsobivým a umelecky prepracovaným podaním. Podobne sa vystúpení na iných podujatiach mimo našej obce zúčastňujú aj naše deti so svojím programom.
 Medzinárodný deň detí (MDD)
	Začiatok júna je vždy venovaný deťom od najmenších po najstaršie. K 1.júnu – MDD – rôzne organizácie, školy aj iné záujmové skupiny organizujú zábavné akcie pre deti. Nezaostáva ani naša obec – okrem osobitných osláv v MŠ a ZŠ sa v piatok 3. júna zišli deti z obce pred domom kultúry, kde pre ne pracovníci obce pripravili rôzne zaujímavé atrakcie. O 16. hodine si mohli pozrieť vystúpenie XOANY, potom ich čakalo maľovanie na tváre, hľadanie pokladov, vrcholom bolo tancovanie v hasičskej pene, ktorú im vyrobili hasiči z ENO. Tento rok však sklamalo počasie, pretože piatkové odpoludnie začalo búrkou a dažďom, slniečko vysvitlo až vtedy, keď mali deti ísť domov, no napokon z toho bolo pekné, teplé počasie.
Marec – Mesiac knihy
	Všeobecne sa konštatuje, že dnešné deti a mládež málo čítajú. Aby sa zatraktívnilo čítanie kníh, vedúca miestnej knižnice vymyslela na mesiac marec vyhlásený za Mesiac knihy niekoľko zaujímavých podujatí. V dňoch 29. – 31. marca bol v knižnici Deň otvorených dverí. Ponúkali prehliadku knižničného fondu, odpustenie poplatkov pri výpožičkách a upomienok za neskoré vrátenie kníh a na záver celého trojdňového podujatia boli vyhlásení a ocenení najlepší čitatelia a kráľ čitateľov.
Jeseň je dar
	Jesenným akciám v dome kultúry dominovalo stretnutie denných centier, základných organizácií JDS a ďalších záujmových združení seniorov z okresu Prievidza pod názvom Jeseň je dar. V tomto roku prebehol už XIII. ročník tohto zaujímavého podujatia, v ktorom sa v dvoch prehliadkových dňoch 7. – 8. októbra 2011 predstavilo postupne 19 kolektívov so scénkami, piesňami, básňami. Zhromaždení diváci videli v piatok odpoludnia seniorské kolektívy z Diviackej Novej Vsi, Pravenca, Sebedražia, Horných Vesteníc, Bojníc, Nedožier-Brezian, Veľkej Lehôtky, Lehoty p. Vtáč. a Dolných Vesteníc. V sobotu odpoludnia vystupovali Zem. Kostoľany, Tužina, Lehota p. Vt., Kocurany, Opatovce n. Nitr., Necpaly, Bystričany, Oslany, Pravenec, Malinová. Všetci vystupujúci sa na záver stretli na spoločenskom posedení, kde im poďakovali organizátori – Krajská a Okresná organizácia JDS, RKC Prievidza a Obec Zem. Kostoľany.
Krištáľová váza
	Dňa 26. novembra 2011 sa uskutočnil už XXX. jubilejný ročník súťaže spevákov – amatérov Krištáľová váza. Organizátormi súťaže sú RKC Prievidza a Obec Zem. Kostoľany, do finálového kola bolo vybratých 10 mladých talentov. O prvé miesta sa podelili Ján Trojan z Novák, Rastislava Ranušová z Prievidze a Romana Líšková z Diviackej Novej Vsi. Ceny odovzdala starostka obce Ing. Kovačová.
Vianoce 2011
	Vianočné obdobie u nás začína pred Mikulášom, kedy sa rozsvietia svetlá na verejných budovách – na OcÚ, kaštieli, v oknách obchodov, nad cestami. Navodí sa tým sviatočná vianočná atmosféra a potešenie z blížiacich sa vianočných dní.
	Mikuláš prišiel do obce v piatok 2. decembra, v sprievode čerta a anjelov. Zhromaždené deti ho privítali s rozsvietenými lampiónmi v miestnom parku a potom spoločne prišli do domu kultúry, kde sa rozprúdil veselý detský karneval. Najkrajšie masky boli odmenené hračkami a sladkosťami, všetky deti Mikuláš takisto obdaroval sladkými maškrtami.
	Dopoludnia navštívil Mikuláš deti v MŠ a ZŠ, v pondelok 5. decembra boli obdarované v DFS Domovina a XOANE.
	Dňa 18. decembra, v nedeľu odpoludnia, boli občania pozvaní do domu kultúry na tradičné predvianočné stretnutie, na ktorom si pozreli veľký spoločný program detí aj dospelých pod názvom Od Ondreja do Troch kráľov, čo bol vlastne prierez najdôležitejšími dňami a ich zobrazením v slovenskej ľudovej slovesnosti. Celým odpoludním početných prítomných divákov sprevádzala Mgr. Ivana Plachá. V úvodnej oficiálnej časti sa predstavili členovia ZPOZ – piesne zaspievali členky speváckej skupiny s hudobníkom Liborom Plevkom, básne predniesla Ľubica Gerhátová, úvodné slovo prečítala Viera Hulíniová a občanov v príhovore, so záverečným želaním šťastných Vianoc, oslovila starostka obce Ing. Helena Kovačová.          
	Potom už zatrúbením na pastierskom rohu otvoril L. Plevka veľkú prehliadku slova, spevu, hudby a tanca v podaní našich občanov – detí z MŠ, ZŠ, DFS Domovina a dospelých z Denného centra Zem. Kostoľany, ZPOZ, cirkevných súborov pri rím. - katolíckej a evanjelickej farnosti.
	Po skončení pestrej palety vystúpení účinkujúcich zaspievali spoločnú vianočnú pieseň, ktorou bola pre tento rok koleda Radujte sa valasi a s úprimnými vinšami do nového roka 2012 sa rozišli do svojich domovov.
	Celé podujatie pripravili členovia Komisie pre vzdelanie, kultúru a šport pri OZ, pracovníčky domu kultúry a DFS Domovina.

CIRKEVNÝ  ŽIVOT
Rímsko – katolícka cirkev
	Veriaci rím.-kat. cirkvi v našej farnosti mali niekoľko príležitostí pripomenúť si významné výročia aj v roku 2011. Dňa 6. januára veriaci spoločne so svojím kňazom Mgr. Mariánom Holbayom oslávili 20. výročie jeho vysviacky do kňazského stavu.
	Na 24. júna 2011 pripadlo 310. výročie posviacky rím. – katolíckeho kostola zasväteného Sv. Jánovi Krstiteľovi, no osobitné oslavy tohto výročia sa nekonali.
Evanjelická cirkev augsburského vyznania  
  	Evanjelická farnosť v našej obci pozvala svojich veriacich aj osobitných hostí na slávnostné služby Božie pri príležitosti 275. výročia posviacky evanjelického kostola. Uskutočnili sa v nedeľu 13. novembra 2011 o 10. hodine, s pozdravným príhovorom vystúpila aj starostka obce Ing. H. Kovačová a členovia družobného zboru z Poľska. Potom sa zúčastnili prehliadky evanjelického chrámu a prezreli si výstavku predmetov a fotografií z minulosti farnosti.

ŠKOLSTVO
Materská škola 	
	V školskom roku 2010/2011 navštevovalo miestnu materskú školu v priemere 32 detí, ktoré boli zaškoľované v dvoch triedach. Zriaďovateľom MŠ Zem. Kostoľany je obec, pracujú v nej 4 pedagogické pracovníčky pod vedením riaditeľky Ľubice Pastierikovej a dve prevádzkové pracovníčky. Všetci sú zamestnancami obce.
	Pedagogický kolektív školy každý rok pripravuje pre deti mnoho zaujímavých aktivít, niektoré s podporou rodičov alebo spoločenských organizácií. Na besedy s deťmi si do zariadenia pozvali lesníka, rybára aj zdravotnú sestru, aby v rámci multikultúrnej výučby porozprávali deťom o svojej práci, poznávací zámer sledovali pri uskutočnení Cesty okolo sveta. Súťaživosť detí rozvíjali ich zapojením do rôznych súťaží v rámci svojej školy i okolitých materských škôl v našom obvode. Z tých tradičných možno spomenúť zdravotnícku súťaž pod názvom Evička nám ochorela, dopravnú a environmentálnu súťaž aj športovú olympiádu.
	Základy estetickej výchovy u najmenších detí sú položené vo výtvarnej oblasti, deti navštevujú v rámci krúžkovej činnosti aj dramatický krúžok, spievajú a recitujú v kultúrnych programoch pripravených a nacvičených na rôzne podujatia – chodia vystupovať do domova dôchodcov, Denného centra Zem. Kostoľany, do obce, na besiedkach pre svojich rodičov v priestoroch MŠ, kde sa predstavili na Vianoce, na Deň matiek či v literárno – dramatickom pásme Z rozprávky do rozprávky.
	Viackrát za školský rok sa dostanú do prírody, buď formou vychádzok alebo na celé poldni do Kamenca p. Vt., aj na plánované výlety. V rámci osobitnej spolupráce navštevujú 1. ročník ZŠ, kde sa deti MŠ oboznamujú s priestormi, v ktorých sa učia ich bývalí spolužiaci. Naopak, do priestorov MŠ radi zavítajú prváci a pohrajú sa v známom prostredí.
	Materská škola udržiava čulé styky so svojím okolím – sú to škôlky v okolitých obciach, s Denným centrom Zem. Kostoľany, s jeho členmi sa vzájomne navštevujú pri príležitosti Mesiaca úcty k starším a MDD, s domom kultúry, na besedy chodia príslušníci Policajného zboru SR, programy im chodia predvádzať deti zo Základnej umeleckej školy v Novákoch a DFS Domovina Zem. Kostoľany.
	Niektoré deti v rámci mimoškolskej činnosti navštevujú základy anglického jazyka.
	Z bežného pohľadu aj zo skúseností detí, ich rodičov aj ostatnej verejnosti v obci možno vidieť, že činnosť detí v MŠ je naozaj zaujímavá, bohatá, sleduje viac oblastí, v ktorých sa rozvíjajú vedomosti, talent aj zručnosti, teda celá osobnosť týchto našich malých občanov.
Základná škola
	V organizačnej štruktúre a počte pracovníkov základnej školy nenastali v školskom roku 2010/2011 podstatné zmeny – škola je plnoorganizovaná, má 9 tried v deviatich ročníkoch, navštevuje ju 143 žiakov a venovalo sa im spolu 16 pedagógov – kmeňových, externých a vychovávateľky v školskom klube detí. Škola má právnu subjektivitu, zriaďovateľom je obec. Funkciu riaditeľky ZŠ vykonáva Mgr. Miroslava Hepnerová, jej zástupkyňou je Ing. Eva Lesáková. Ďalší pracovníci sa starajú o chod a prevádzku školy ako prevádzkoví zamestnanci – administratívne pracovníčky, školník, upratovačky, kuchárky – spolu 7 pracovníkov.
	Vyučujú sa dva cudzie jazyky – anglický a nemecký. Okrem povinných predmetov navštevovali deti aj nepovinné a svoje záujmy mohli uplatňovať a rozvíjať v rámci krúžkovej činnosti, časť žiakov navštevuje aj záujmové zariadenia mimo školy alebo obce.
	Pracovníci školy vypracovali niekoľko projektov pre celý školský rok, ktoré sa týkali vyučovacích aj mimovyučovacích dlhodobých aj krátkodobých aktivít zameraných na rozvoj detských záujmov a zručností. Najrozsiahlejšie počtom zúčastnených detí aj uskutočnených akcií sú tie, ktoré boli zamerané na podporu čitateľských zručností , prácu s textom a jeho pochopením. Väčšina z nich bola naplánovaná na október – k Medzinárodnému dňu školských knižníc sa súťaže o najzaujímavejššie podujatie v školskej knižnici zúčastnili všetci žiaci školy, ďalší projekt pod názvom Orava zaviedol deti aj rodičov do miestnej knižnice v DK, kde spoločne čítali rozprávky, Čítajme s Osmijankom, Záložka do knihy spája školy,  Týždeň detskej knihy, Čítajme si... Niektoré z podujatí boli ukončené súťažami s lákavými odmenami, iné boli súčasťou celoslovenského podujatia, ale všetci mali za cieľ v masovom meradle vzbudiť záujem o knihu, špeciálne detskú. Posledne menovaný projekt Čítajme si ... mal zaujímavý priebeh – išlo o zapojenie do celoštátneho čitateľského maratónu, vyhlásila ho Linka detskej istoty pre UNICEF a prebiehal 31. mája 2011 od 9. do 15. hodiny, čítali deti od 2. do 9. ročníka z knihy Detským srdiečkam. Čítať začala starostka obce Ing. H. Kovačová, pokračovalo celkom 108 detí, výsledok bol nahlásený vyhlasovateľom. Po vyhodnotení celého maratónu bola odmenená žiačka Klaudia Hlinková zo 7. r. knihou z Vydavateľstva SLOVART.
	Zaujímavý bol projekt Výstava najstaršej fotografie z obce, kde sa objavili naozaj unikátne staré fotografie, niektoré sa použili na výstavke v obci pri príležitosti 680. výročia prvej písomnej zmienky. Samostatnú miestnosť pre svoju prezentáciu na tejto výstavke dostali aj autori výtvarného projektu Plán obce. Projekt bol zaujímavý aj z environmentálneho hľadiska, pretože deti použili na makety domov, ulíc, verejných budov, zelene odpadový materiál. Ekologický charakter mali projekty Strom života a Škola pre Zem – smerovali k šetreniu prírody, udržiavaniu čistého životného prostredia a výsadbe drevín v areáli školy.
	Bokom nezostali ani športovci – v máji realizovali majstrovstvá školy v žiackom  päťboji. Pretekalo sa v disciplínach: 1. - 4. r. beh zdravia, florbalový turnaj, streľba na diaľku a kôš, vybíjaná a hry obratnosti, žiaci 5. – 9- roč. beh zdravia, florbal, strelecká súťaž, kvíz o hokeji, stolný tenis. Podujatie malo masový charakter, zapojilo sa 112 žiakov.
	Okrem týchto naplánovaných činností sa žiaci zúčastnili ďalších aktivít, ktoré si vyberali podľa záujmu a schopností – v septembri bol Deň ozbrojených síl, deti boli na dni otvorených dverí vo VÚ Zem. Kostoľany, pre 1. stupeň zorganizovali pedagógovia a rodičia Šarkaniádu, vyrábali spoločne svetlonosy, postavičky zo šúpolia, súťaž o najväčšieho snehuliaka, športové zápolenia po celý školský rok, výlety a exkurzie, besedy v rámci prevencie proti drogám, chorobám, požiarom, výtvarnú súťaž, zbery, rozhlasové relácie. Výpočet by bol oveľa dlhší, pretože aktivity školy sú naozaj rozsiahle.
	Niektoré deti sa prezentujú aj na verejnosti – v programoch pre ZPOZ, pre DK SNP, na športových podujatiach. V súťažiach dosiahli striedavé úspechy – bezpochyby najlepší výsledok dosiahli dievčatá v malom futbale, kde obsadili 2. miesto na Slovensku. (Viď kap. Šport) Tie isté dievčatá bodovali aj na okresnom a krajskom kole turnaja Jednota cup, v okrese boli na 1. mieste, v kraji druhé. Netradičná pasovačka priniesla deťom 4. – 6. ročníka 6. miesto v okrese a v majstrovstve okresu v ľahkej atletike boli chlapci na 23., dievčatá na 17. mieste. Takisto v okresnom kole cezpoľného behu sa umiestnili na nižších priečkach.
	Priebežne počas celého školského roka sa posielajú výtvarné práce do rôznych súťaží, časopisov, úspešné bývajú v súťaži Európa v škole. Žiaci tradične obsadzujú súťaž Slávik Slovenska a ďalšie spevácke súťaže, ale aj Hviezdoslavov Kubín a Šaliansky Maťko, čo sú súťaže mladých recitátorov.
	Vedomostné súťaže – olympiády – sa organizujú v predmetoch matematika, geografia, dejepis, chémia a biológia, ďalšie neobsadzovali. Najlepšie výsledky dosiahli žiaci v geografickej olympiáde, kde postúpili do krajského kola. Za každým menom a za každou uskutočnenou dobrou akciou treba vidieť množstvo času a úsilia venovaného príprave žiakov aj nadobudnuté vedomosti, či talent zúčastnených žiakov, ktorí robia pod vedením pedagógov prácu navyše pre seba, svoju školu aj našu obec, za čo bývajú na konci školského roka odmenení v priestoroch obradnej miestnosti ZPOZ. (Viď kap. Verejno-spoločenský život)

ŠPORT
Futbal
	Milovníci športu, konkrétne futbalu, mali v našej obci v roku 2011 viac dôvodov na radosť. Prekvapujúce výsledky prišli na neočakávaných športových podujatiach – v dievčenskom futbale a v plážovom futbale.
	Naši hráči obsadzovali v ročníku 2010/2011 súťaž mužov- V. ligu starší a mladší žiaci FK Zem. Kostoľany hrali v II. triede okresnej súťaže. Po poslednom kole jarnej časti súťaže 2010/2011 obsadili naši muži  a žiaci nasledovné priečky v tabuľke: muži sa so ziskom 32 bodov za 9 víťazných, 5 nerozhodných a 14 prehraných zápasov s celkovým skóre 33 : 51 umiestnili na 12. mieste, čo je dolná časť tabuľky. Starší žiaci sa spomedzi ôsmich súťažných družstiev ocitli na poslednom mieste, z 21 zápasov vyhrali iba jeden, ďalších 20 prehrali. Skóre tiež nie je priaznivé – 25 : 191, získali 3 body. Mladší žiaci spomedzi ôsmich účastníkov obsadili 6. miesto, keď vyhrali 8 zápasov, 1 remizovali, 12 prehrali a skóre gólov dosiahli 51 : 90, získali 25 bodov. Zaujímavosťou je, že v skupine starších žiakov hrali aj dievčatá, pod vedením trénera Mariána Rybára hrali chlapci Boško, Vlha, Šimko, Mojžiš, Kocmál, Višňovský, Kohút, Páleník a dievčatá Vačková, Kmeťová, Sabová, Belicová, Nižňanský, Mrtvik. Mladších žiakov trénoval tiež Marián Rybár a káder hráčov tvorili: Belluš, Šuňal, Šesták, Šimko, Fábry, Páleník, Píš, Súkeník, Belica, Beták, Mikula, Riegel.
	Futbalový ročník 2011/2012 priniesol zmeny na trénerskom poste mužov, kde sa vrátil Ing. Ján Krajči. Pod jeho vedením dosiahli hráči vo väčšine dobré výsledky v zápasoch V. ligy sever, napokon sa na zimu usadili na 6. priečke , keď získali 23 bodov. Tieto úspechy zväčša vybojovali hráči Cmarko, Liptaj, Vyškrabka, R. Zvalo, Bajgar, Oršula, Mokoš, Michal Zvalo, Hancko, Marek Zvalo, Duda.      
Plážový futbal
	Úplne nečakane sa blysli svojím výkonom a výsledkami futbalisti – účastníci turnaja v plážovom futbale, ktorý hráči odohrali v športovom areáli Orlík vo Zvolene a naši futbalisti sa ho zúčastnili po druhýkrát. Spomedzi jedenástich súťažných družstiev a po mimoriadne náročných zápasoch prišlo finále, do ktorého nastúpili naši hráči proti Stokat Zvolen, po obetavom a nadšenom výkone a nerozhodnom skóre 3 : 3 nezaváhali pri streľbe 11-metrových kopov a zvíťazili 4 : 3. Spolu s víťazstvom v turnaji získali zlaté medaily majstrov Slovenska v plážovom futbale.
	O tento nečakaný úspech sa zaslúžili Miroslav Pavkeje, Marián Rybár, Tomáš Mokoš, Marek Liptaj, Michal Zvalo, Peter Vyškrabka, Matúš Šurina, Marek Zvalo, Vladimír Mokoš, Radoslav Zvalo.
Dievčenský futbal
	Hra dievčat v kolektíve starších žiakov nezostala bez odozvy. Postupne sa niektoré vypracovali tak, že si ich všimli športoví funkcionári riadiaci mládežnícky futbal na celookresnej úrovni. Pre zvýšenie príťažlivosti ženského a dievčenského futbalu usporiadali dňa 8. júna 2011 na našom futbalovom ihrisku exhibičný zápas medzi výberom okresu Prievidza a Slovanom Bratislava. V drese okresu Prievidza sa predstavili aj dievčatá z našej obce – Vanda Vačková, Ľubica Oršulová, Monika Nižňanská, Dominika Benková. Pred množstvom divákov sa dievčatá predstavili v dobrej forme, okresný výber zvíťazil 2 : 0. Z hráčok okresu Prievidza sa do širšieho výberu juniorskej reprezentácie Slovenska dostalo 5 hráčok, medzi nimi aj Monika Nižňanská z našej TJ.
	V dňoch 9. – 10. júna sa dievčatá zo ZŠ Zem. Kostoľany zúčastnili finálového turnaja v minifutbale v Senci, keď postúpili z krajského kola v Trenčíne. Postup si vybojovali víťazstvami v obvodnom a okresnom kole a zaslúžili sa oň dievčatá: K. Kmeťová, P. Kocmálová, Ľ. Oršulová, M. Sabová, V. Vačková, K. Mrtviková, D. Benková, L. Belicová, M. Nižňanská, M. Pohorelcová.
	V Senci si dievčatá počínali rovnako úspešne a v celoslovenskom kole obsadili skvelé 2. miesto.
Turnaj
	Rovnako dobre si futbalisti – muži – počínali aj na tradičnom medzinárodnom futbalovom turnaji v Žulovej, kam spolu so svojimi priaznivcami odcestovali dňa 2. júla 2011. Obsadili 1. miesto a potvrdili stabilne dobré umiestnenie na tomto podujatí.
Beh SNP
	Tretí ročník Behu SNP, ktorý zorganizovala Obec Zem. Kostoľany, DK SNP, ZŠ Zem. Kostoľany a ZO SZPB, prebehol v sobotu 24. septembra 2011. Štart a cieľ pretekov bol pred budovou ZŠ a doterajšie kategórie boli obohatené o seniorskú a záujem prejavilo celkom 77 pretekárov. Víťazi obdržali diplomy a drobné darčekové predmety, z rúk starostky obce si ich prevzali: 
•	kat. MŠ 
•	dievčatá – Sophia Filippiová, Simona Súkeníková, Monika Hurtišová 
•	chlapci – Adam Záhon, Daniel Bobok, Markus Milo
•	2. kat.  1. a 2 r. ZŠ  
•	dievčatá – Blanka Gogorová, Barbora Vavrová (obe Čereňany), Kiara Rieglová (Zem. Kostoľany) 
•	chlapci  - Timotej Žiško (Čereňany), Marko Cipov (Koš), Milan Záhon (Zem. Kostoľany)
•	3. kat. 3. a 4. roč. ZŠ 
•	dievčatá – Viktória Tkáčiková, Natália Javornícka, Silvia Mokrá (Zem. Kostoľany) 
•	chlapci – Miroslav Kavor (Koš), Filip Steranka (Prievidza), Matúš Nehéz (Z.K.)
•	4. kat. 5. r. 
•	dievčatá – Patrícia Blaháčová (Koš), Katarína Šuranská, Kristína Nechalová (Zem. Kostoľany) 
•	chlapci – Martin Čertík (Koš), Adam Riegel, Erik Beták (Zem. Kostoľany)
•	5. kat.  6. a 7. r. ZŠ 
•	dievčatá – Laura Balážová (Prievidza), Zuzana Plešková (Bystričany) 
•	chlapci – Roman Litwiak (Koš), Martin Baláž (Prievidza), Lukáš Matejov (Zem. Kostoľany)
•	6. kat. 8. a 9. r. ZŠ 
•	dievčatá – Michaela Krupárová (Koš), Monika Nižňanská, Lucia Šišmišová (Zem. Kostoľany) 
•	chlapci – Martin Števica (Oslany)
•	seniori nad 60 rokov 
•	ženy – Anna Komaneková, Anna Eichlerová, Mária Ďurtová 
•	muži – Jozef Mikula, Marián Chrenka, Jozef Ďurta.

POČASIE
	Pomaly si zvykáme na nečakané a rýchle zmeny v počasí. Starší občania si pamätajú, keď sa pravidelne striedali štyri ročné obdobia, svoj čas mali jarné, letné a jesenné práce na poliach, obliekali sa postupne pridávaním alebo odkladaním častí oblečenia. Dnes sú zmeny v denných a nočných teplotách rýchle, zo zimy sa prehupneme rovno do leta, nie je čas a podmienky na zber úrody, polia sa obrábajú čoraz ťažšie, neplatia už odveké pranostiky. Aj prehľad počasia za rok 2011 nasvedčujú tomu, že sa mení klíma na celej zemeguli a my sa týmto zmenám stále ťažšie prispôsobujeme, u niektorých ľudí citlivých na náhle zmeny počasia, to vyvoláva zdravotné či psychické problémy.
	Január a február 2011 sa niesol v znamení typických zimných mesiacov s dostatkom snehu. Po jeho zídení nenastalo očakávané oteplenie, ale ešte aj v marci pretrvávajú nočné mrazy -2 až -9 °C, cez deň vystupujú na 2 až 6 °C nad nulou. Až na konci mesiaca marca sa už ukazuje trvalejšie oteplenie, i keď sa zmeny približujú len veľmi mierne. 
Záhradkári síce čakajú každý deň na prijateľné a hlavne trvalé teploty, ale ešte aj mesiac apríl je chladný, až na jeho konci sme sa dočkali pekných, slnečných dní. Posledný mráz prišiel až v prvom májovom týždni, ani nebol nejaký výrazný, ale zato zanechal veľké škody na zničenej úrode orechov, jabloní, hrozna, poškodil vyrastené zemiaky, niektorým nedočkavcom aj paradajky a uhorky, ak ich už mali vysadené. Ovocinári signalizujú podľa obhliadky, že ovocia bude asi málo. Čo nezničil mráz, poobíjal krupec 20. mája, ktorý prebehol rýchlo, ale zničil kvetenstvo, krúpy väčšie ako orechy sa držali na niektorých miestach ešte viac ako hodinu po daždi.
V týchto fázach jari sa nemožno sťažovať na nedostatok vlahy, pretože daždivé dni sa striedajú s teplým slnečným počasím ešte aj v júni. Nepríjemné sú letné prudké búrky, ale na druhej strane je príroda pekná, zelená, všetko nasýtené vlahou sa bujne rozrastá. V záhradách znepríjemňujú ľuďom život slimáky, ktoré sa premnožili vo vlhkom počasí a hlavne na nepokosených porastoch, no žiadne chemické postreky na ne neplatia. Určitou satisfakciou je pre pestovateľov skutočnosť, že v chladnom počasí nenapadla kôstkoviny vrtivka čerešňová, takže čerešne , ktoré ostali na stromoch, nie sú červivé.
	Daždivé dni sme si užili aj v júli, keď už dovolenkári očakávali krásne letné dni, naopak, niekoľko dní za sebou sa slniečko vôbec neukázalo. Kúpaliská sú od polovice júla prázdne, čo pokračuje ešte aj v auguste. Všetci teplomilní ľudia si prišli na svoje až na konci augusta, vtedy vystúpila teplota cez deň na 32 – 34 °C, v noci bolo 18 – 20 °C. Posledné dni prázdnin si teda deti užívali v bazénoch, pretože počas celých prázdnin na to nemali podmienky.
	Keď už deti v septembri nastúpili do školy, prišli teplé, slnečné, až suché dni s dennou teplotou 30 °C, v noci však postupne klesajú na 10 °C. Zažili sme „babie leto“, chodili sme stále v letnom oblečení a hoci ranné teploty sú nižšie, cez deň sa na túto ročnú dobu až nepríjemne oteplí. V záhradách je už veľmi sucho, ale aspoň sa ešte nemusí kúriť v bytoch a domoch.
	Ochladenie prišlo až na konci októbra, kedy nočné teploty klesajú k nule až -2 °C. V novembri teploty pozvoľna klesajú, stále je veľmi sucho, užívame si denné slniečko. V decembri už nastáva zimné počasie, prvý sneh napadol 21. decembra, ale v malom množstve.
	Vianoce sa niesli v znamení slabého sneženia a hmiel, s drobným mrholením. Pred Silvestrom znova slabo snežilo, vznikla síce súvislá snehová pokrývka, ale na ozajstnú vianočnú atmosféru to nestačilo. Teploty sa držali okolo nuly, cez deň vyšli na 2 – 3 °C, takže sneh sa rýchlo roztopil.

ZÁVER

Zasa sme všetci o rok starší, niektorí o niečo skúsenejší, bohatší o nové vedomosti alebo aj materiálne statky, ľudské spoločenstvo je možno zomknutejšie alebo naopak, rozdrobenejšie. Každý rok prináša zmeny aj radikálne, ktoré v okamihu môžu prevrátiť život jednotlivca v práci, športe, zdraví, v rodine či škole. 
Sú aj oblasti života, ktoré možno nazveme stojatými vodami, pretože sa každý rok stereotypne opakujú. Aj na stránkach kroniky sú miesta, ktoré sa každoročne opakujú, nemenia sa a zažívame ich rok čo rok. Naopak, sú udalosti a záznamy jedinečné, dominujúce len uvedenému roku, obdobiu. V roku 2011 to bolo sčítanie obyvateľov, domov a bytov v celoštátnom meradle a udalosťou číslo jeden v našej obci bolo pripomenutie prvej písomnej zmienky, teda jej 680. výročie. Rovnako si zaslúžilo venovať osobitnú pozornosť meniacemu sa vzhľadu budov, ulíc, výstavbe centra obce, verejno – spoločenskému, kultúrnemu a športovému životu aj meniacim sa podmienkam pre život jednotlivcov, rodín aj všetkých obyvateľov Zemianskych Kostolian.
Samozrejme, že nie všetko sa dá urobiť naraz, preto vo vymenovaných oblastiach čaká obec a jej predstaviteľov mnoho práce, aby sa neustále zlepšovala úroveň po materiálnej stránke, v oblasti ľudských vzťahov, výstavby, životnej úrovne. Sľubne sa začínajú rozvíjať i vzťahy s obcou Žulová v Českej republike, zatiaľ na úrovni vedenia obce a športových aktivít, neskôr možno prídu na rad aj rozsiahlejšie kontakty na rôznych úrovniach života obce.
Je teda mnoho oblastí a aktivít skupín, či jednotlivcov, ktoré môžu osloviť jej obyvateľov bez rozdielu na vek, pohlavie, postavenie. Osobitne vzácne sú tie, ktoré sú nové, neopozerané, prípadne aj jednorazové, vyznačujúce sa tým, že dokážu zaujať značné množstvo obyvateľov a vytiahnuť ich z obvyklej letargie a útrob svojich domovov.  Pri takýchto spoločných a spoločenských akciách sa ukáže, ako majú ľudia na dedinách k sebe blízko a ako sa dokážu zjednotiť, zabaviť, lepšie spoznať.
Rok 2011 bol ďalším z radu takýchto úspešných rokov v oblasti utužovania ľudských vzťahov.